b'\n_START_ARTICLE_\nAlbertas Petras Bluzmanas\n_START_PARAGRAPH_\nAlbertas Petras Bluzmanas (1915 m. spalio 1 d. Plotkai, Vitebsko sritis \xe2\x80\x93 2000 m. kovo 28 d. Vilnius) \xe2\x80\x93 Lietuvos botanikas fiziologas, habilituotas biomedicinos moksl\xc5\xb3 daktaras, profesorius.\n_START_SECTION_\nBiografija\n_START_PARAGRAPH_\nGim\xc4\x97 Plotkuose, kur per Pirm\xc4\x85j\xc4\xaf pasaulin\xc4\xaf kar\xc4\x85 buvo pasitrauk\xc4\x99 jo t\xc4\x97vai. Vyriausias 3 broli\xc5\xb3 ir 5 seser\xc5\xb3 \xc5\xa1eimoje. 1920 m. \xc5\xa1eima sugr\xc4\xaf\xc5\xbeo \xc4\xaf Duogi\xc5\xb3 km. (dab. Zaras\xc5\xb3 raj.), baig\xc4\x97 Raudin\xc4\x97s pradin\xc4\x99 mokykl\xc4\x85, Zaras\xc5\xb3 Kazimiero B\xc5\xabgos auk\xc5\xa1tesni\xc4\x85j\xc4\x85 komercijos mokykl\xc4\x85. 1942 m. baig\xc4\x97 Vilniaus universitet\xc4\x85. 1966 m. biologijos moksl\xc5\xb3 daktaras._NEWLINE_Dar b\xc5\xabdamas IV kurso studentas, 1940 m. priimtas laborantu \xc4\xaf Vilniaus universiteto Augal\xc5\xb3 anatomijos ir fiziologijos katedr\xc4\x85, kuriai vadovavo profesorius Jonas Dagys. Karo metu vokie\xc4\x8diams u\xc5\xbedarius universitet\xc4\x85, dirbo augal\xc5\xb3 \xc5\xbeinovu \xc5\xa0ven\xc4\x8dioni\xc5\xb3 vaista\xc5\xbeoli\xc5\xb3 fabrike. 1944\xe2\x80\x931992 m. Vilniaus universiteto vyr. d\xc4\x97stytojas, nuo 1956 m. docentas, nuo 1971 m. profesorius. 1975\xe2\x80\x931989 m. Augal\xc5\xb3 fiziologijos ir mikrobiologijos katedros ved\xc4\x97jas. 1945\xe2\x80\x931959 m. d\xc4\x97st\xc4\x97 ir Vilniaus pedagoginiame institute. 1966\xe2\x80\x931970 m. vadovavo Lietuvos biochemik\xc5\xb3 draugijai.\n_START_SECTION_\nMokslin\xc4\x97 veikla\n_START_PARAGRAPH_\nNustat\xc4\x97, kad B grup\xc4\x97s vitaminai skatina augal\xc5\xb3 augim\xc4\x85, der\xc4\x97jim\xc4\x85, gerina derliaus kokyb\xc4\x99, paankstina dekoratyvini\xc5\xb3 augal\xc5\xb3 \xc5\xbeyd\xc4\x97jimo laik\xc4\x85. Atrado med\xc5\xbeiag\xc5\xb3, kurios didina augal\xc5\xb3 atsparum\xc4\x85 sieros dioksido priemai\xc5\xa1ai ore. Kartu su kitais patobulino kai kuri\xc5\xb3 \xc5\xbeem\xc4\x97s \xc5\xabkio augal\xc5\xb3 auginimo technologij\xc4\x85 prie beic\xc5\xb3, herbicid\xc5\xb3 ir fungicid\xc5\xb3 prid\xc4\x97damas nedidel\xc4\xaf kiek\xc4\xaf vitamino B.'